OSR

OSR (old school renaissance, old school revival, old school role-playing, old school rules, suom. vanhan koulukunnan renessanssi) on roolipelaamisen suuntaus, joka jäljittelee harrastuksen alkuvuosina 1970-luvulla vallalla ollutta pelityyliä. Erityisen tärkeitä innoituksen lähteitä ovat Dungeons & Dragonsin varhaiset laitokset, kuten Advanced Dungeons & Dragons ja niin sanottu ”roolipelien kulta-aika” vuosina 1977–1983. Koska monet OSR-pelit pyrkivät toisintamaan jonkin tietyn D&D:n laitoksen säännöt mahdollisimman uskollisesti, niitä kutsutaan usein retroklooneiksi. Jotkin OSR-pelit kuitenkin ottavat suurempia vapauksia alkuperäismateriaalin suhteen. Ensimmäisenä OSR-pelinä pidetään joko Castles & Crusadesia (2004) tai OSRICia (2006).

OSR-pelityyli suosii kevyitä sääntöjä, vapaamuotoisuutta ja ongelmanratkaisua, joka lähtee pelaajien valinnoista eikä pelihahmon kyvyistä. Toisaalta tyylilajia on myös kritisoitu ”fundamentalismista” ja nostalgisesta takertumisesta menneeseen.

ENWorld-sivuston tietokannan mukaan 6,6 prosenttia Internetin roolipeliaiheisesta keskustelusta käsitteli OSR-pelejä huhtikuussa 2017. Jos keskustelu rajattiin koskemaan vain D&D:tä ja siihen pohjautuvia pelejä, OSR:n osuus nousi 9 prosenttiin.

 Pelityyli 

OSR hakee innoitusta Dungeons & Dragonsin 1970- ja 1980-luvuilla julkaistuista versioista ja pyrkii tuomaan ne nykypäivään. Sääntöjärjestelmissä on eroja ja niiden tavoittelemat genret vaihtelevat, mutta useimmat niistä painottavat pelaajien taidon merkitystä (haastepelaaminen) sekä näiden vapautta tehdä suuriakin valintoja (”hiekkalaatikko”). Toisin kuin monissa moderneissa roolipeleissä, pelinjohtaja ei yleensä suunnittele pelin juonta etukäteen, vaan se muotoutuu pelaajien ja pelimaailman välisen vuorovaikutuksen myötä. Pelinjohtajan tehtävänä onkin toimia eräänlaisena puolueettomana tuomarina.

Pelaajahahmot luodaan yleensä satunnaismenetelmällä, eikä pelaajalla ole kovin paljon mahdollisuuksia vaikuttaa siihen, mitkä hänen hahmonsa vahvuudet ja heikkoudet ovat. Saman luokan hahmot ovat yleensä kyvyiltään samankaltaisia eikä erikoistumisen mahdollisuuksia juuri ole. Pelien juonet koostuvat tyypillisesti seikkailemisesta. Usein pelaajat tutkivat luolastoiksi kutsuttuja maanalaisia labyrinttejä, joissa odottaa erilaisia vaaroja mutta myös mahdollisuus nopeaan rikastumiseen. Koska pelaajat voivat vapaasti valita mitä tekevät ja mihin menevät, heidän kohtaamiensa haasteiden vaikeusaste voi vaihdella huomattavasti. Taitoelementti muodostuu taktisista valinnoista sekä harkitusta riskinotosta. Kuitenkin myös onnella on merkitystä. Tyylilajin peleille onkin ominaista, että pelaajahahmot kuolevat usein.

 Historia 

OSR-suuntaukseen johtanut kehitys sai alkunsa vuonna 2000, kun Wizards of the Coast julkaisi Dungeons & Dragonsin kolmannen laitoksen. Se erosi huomattavasti pelin aiemmista versioista eikä ollut niiden kanssa yhteensopiva. Sääntöjen lisäksi myös järjestelmän suosima pelityyli muuttui, ja painopiste siirtyi kohti taktista taistelua ja pelihahmojen sääntömekaanista optimointia. Jotkut pitkän linjan roolipelaajat eivät pitäneet tästä kehityksestä, jolloin syntyi ajatus paluusta harrastuksen juurille. Tämän teki mahdolliseksi Open Gaming License, joka salli D&D-varianttien kehittämisen ja julkaisemisen laillisesti. Ensimmäiset OSR-henkiset tuotteet olivat valmisseikkailuja, jotka käyttivät kolmannen laitoksen sääntöjä, mutta pyrkivät sisältönsä puolesta vanhempien laitosten tunnelmaan.

Vuonna 2003 Internetin keskustelupalstoilla syntyi ajatus AD&D:tä muistuttavasta uudesta pelistä, joka julkaistiinkin seuraavana vuonna nimellä Castles & Crusades. Vaikka sen pelityylissä oli vaikutteita AD&D:stä, oli peli sääntöjensä ja estetiikkansa puolesta pikemminkin yksinkertaistettu versio D&D:n kolmannesta laitoksesta, eikä C&C siksi tyydyttänyt kaikkia vanhan koulukunnan pelaajia. Siksi syntyi ajatus ”retrokloonista”, joka olisi lain sallimissa rajoissa identtinen Dungeons & Dragonsin varhaisten versioiden kanssa.

Vuonna 2006 ilmestyi OSRIC (Old School Reference & Index Compilation), joka jäljitteli Advanced Dungeons & Dragonsin ensimmäistä laitosta. Sen keskeinen ajatus oli, että OSRICille kirjoitettu sisältö on yhteensopivaa AD&D-materiaalin kanssa ja toisin päin. Toisin sanoen roolipeliharrastajat kykenevät OSRICin avulla julkaisemaan tuottamaansa aineistoa AD&D:lle laillisesti ilman lisenssiä.

Jotkut pelkäsivät alkuun, että Wizards of the Coast haastaisi OSRICin tekijät oikeuteen. Näin ei kuitenkaan käynyt, ja tämän jälkeen onkin ilmestynyt useita uudempia retroklooneja. Kaikista kolmatta laitosta edeltäneistä D&D:n versioista on vuosien mittaan ilmestynyt yksi tai useampi retroklooni. Lisäksi saman periaatteen mukaisesti on julkaistu jäljitelmiä myös muista vanhan koulukunnan peleistä. Tekijänoikeussyistä retrokloonit yleensä välttävät mainitsemasta esikuvaansa suoraan ja käyttävät ”maailman suosituimman fantasiaroolipelin” kaltaisia kiertoilmaisuja.

 OSR-pelejä 

 Esikuvia 

 Dungeons & Dragons ("nollas laitos", 1974)
 Advanced Dungeons & Dragons (1977–1979)
 Dungeons & Dragons Basic Set (1977)
 Dungeons & Dragons Basic Set ja Expert Set ("B/X", 1981)
 Dungeons & Dragons Basic Rules, Expert Rules, Companion Rules, Master Rules ja Immortals Rules ("BECMI", 1983–1985)
 Advanced Dungeons & Dragons 2nd edition (1989)
 Dungeons & Dragons Rules Cyclopedia (Basic, Expert, Companion ja Master koottuna yhdeksi kirjaksi, 1991)

 Retroklooneja 

 Peli  Vuosi  Genre  Esikuva  Verkkosivu Basic Fantasy RPG  2007  fantasia  Basic Set ja Expert Set  http://www.basicfantasy.org/ The Black Hack  2016  fantasia  oma sääntöjärjestelmä  https://the-black-hack.jehaisleprintemps.net/ Blueholme  2013  fantasia  Basic Set, vuoden 1977 laitos  https://dreamscapedesign.net/category/blueholme/  Castles & Crusades  2004  fantasia  Advanced Dungeons & Dragons, Dungeons & Dragons 3rd edition  http://www.trolllord.com/indexnew.html  Dark Dungeons  2010  fantasia  BECMI ja Rules Cyclopedia  https://darkdungeonsblog.wordpress.com/ Delving Deeper  2012  fantasia  Dungeons & Dragons, vuoden 1974 laitos  http://www.immersiveink.com/ Dungeon Crawl Classics  2012  fantasia  Advanced Dungeons & Dragons, Dungeons & Dragons 3rd edition  http://goodman-games.com/dungeon-crawl-classics-rpg/ Encounter Critical  2004  science fiction  oma sääntöjärjestelmä  http://www222.pair.com/sjohn/encounter-critical.htm For Gold & Glory  2012  fantasia  Advanced Dungeons & Dragons 2nd edition   Full Metal Plate Mail  2014  science fiction  Dungeons & Dragons, vuoden 1974 laitos   GORE  2007  geneerinen  Basic Role-Playing   Hulks & Horrors  2013  science fiction  Basic Set ja Expert Set  http://www.bedroomwallpress.com/p/hulks-and-horrors.html Into the Odd  2014  fantasia  oma sääntöjärjestelmä  http://soogagames.blogspot.fi/ Labyrinth Lord  2007  fantasia  Basic Set ja Expert Set  http://goblinoidgames.com/ Lamentations of the Flame Princess  2010  fantasia  Basic Set ja Expert Set  http://www.lotfp.com/RPG/ Mutant Future  2008  science fiction  Gamma World sekä Basic Set ja Expert Set  http://goblinoidgames.com/ Stars Without Number  2011  science fiction  Basic Set ja Expert Set   OSRIC  2006  fantasia  Advanced Dungeons & Dragons, 1. laitos  http://www.knights-n-knaves.com/osric/ Swords & Wizardry  2008  fantasia  Dungeons & Dragons, vuoden 1974 laitos  https://www.froggodgames.com/swords-wizardry-0  White Star  2015  science fiction  Dungeons & Dragons, vuoden 1974 laitos  https://barrelridergames.wordpress.com/white-star/ 

 Lähteet 

Luokka:Roolipelit